ביום העצמאות ה-70 למדינת ישראל, שייערך בשבוע הבא ביום חמישי, ייערך מטס חיל האוויר המסורתי, בשילוב מפגן צניחה ומשט של חיל הים.
מטס חיל האוויר יחלוף מעל כ-40 ערים ויישובים, מקרית שמונה בצפון ועד אילת בדרום. במטס יקחו חלק עשרות כלי טיס, בהם מטוסי קרב מסוג "אדיר" (F35Iׂׂ), "סופה" (F16I), "ברק" (F16) ו"לביא". כמו כן ישתתפו מסוקי קרב מסוג "פתן", מסוקי סער מסוג "יסעור" ו"ינשוף" ומטוסי תובלה מסוג "ראם", "שמשון", "קרנף", "נחשון" ו"צופית".
השנה המטס יהפוך באופן ייחודי לבין-לאומי, כאשר לצד המטוסים הישראליים, יקחו השנה חלק מדינות זרות. יוון ואיטליה ישתתפו עם מטוסי קרב מסוג F-16 ו"EUROFIGHTER". פולין, קנדה, בריטניה ואוסטריה יישלחו מטוסי תובלה. כמו כן, השנה ישתתפו במטס מטוסי האמברייר ו-757 של חברת "ארקיע", מטוס 787 של אל-על, שלושה מטוסי אייר טרקטור של יחידת הכיבוי ושלושה מטוסי סייפן של המשטרה.
מפגן הצניחה יתבצע במקביל בים התיכון, בחוף גורדון בתל אביב ובחוף דדו בחיפה, וכן בטיילת שבטבריה על חופי הכינרת. במסגרתו יוצנחו כ-100 מפקדים וחיילים בעבר ובהווה. בין הכוחות הלוחמים יצנחו לוחמי שייטת 13 אשר יעלו על כלי שיט ויפליגו עמם חזרה לחוף. באותם מוקדים, וגם מעל ירושלים יעבור גם הצוות האווירובטי, יחד עם טייסת "חוד החנית", במטס שיכלול את מטוס העפרוני ומטוס ה-F-15.
משט חיל הים יתחיל בבוקר מול חוף דדו בחיפה, יעבור בחופי הרצליה, ת"א, יפו, בת ים ואשדוד, עד שיגיע בשעות אחר הצהריים לאשקלון. בסביבות השעה 18:00 ייערך הישט שקיעה מול חופי חיפה. במשט ישתתפו צוללות, ספינות טילים בליווי מסוק ימי, דבורות וכלי שייט מסוג "מורנה" של שייטת 13. בחופי ת"א והרצליה תבוצע חבירה של יאכטות אזרחיות מהמרינות להישט משותף.
בנוסף, יפתחו לציבור הרחב בסיסי חיל האוויר ברמת דוד, ביתת הספר הטכני בחיפה, תל נוף ועובדה. בבסיסים יוצגו תערוכות מטוסי החיל, תערוכת מערך האחזקה, הצגת אמצעי לחימה ואמצעי חילוץ והצלה של חיל האוויר, כון הופעת להקת חיל האוויר. במקביל, בסיס זירת ים סוף של חיל הים באילת יפתח את שעריו לתצוגת כלי שיט מבצעיים, אמצעי לחימה וציוד צלילה. מול הבסיס ייערך הישט זרועי ייחודי שיתקיים לאורך חופי אילת על ידי כלי שייט של חיל הים והמשטרה.